Document ID: 32012R0302
Publication Date: 2012-04-04

Title and Content:
IZVEDBENA UREDBA KOMISIJE (EU) št. 302/2012
z dne 4. aprila 2012
o spremembi Izvedbene uredbe Komisije (EU) št. 543/2011 o določitvi podrobnih pravil za uporabo Uredbe Sveta (ES) št. 1234/2007 za sektorja sadja in zelenjave ter predelanega sadja in zelenjave
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti členov 103h in 127 v povezavi s členom 4 Uredbe,
ob upoštevanju naslednjega:
(1)
Uredba (ES) št. 1234/2007 vzpostavlja skupno ureditev kmetijskih trgov, ki vključuje sektorja sadja in zelenjave ter predelanega sadja in zelenjave. V skladu s členom 103a Uredbe (ES) št. 1234/2007 v povezavi s členom 125e navedene uredbe se lahko pomoč Unije dodeli skupinam proizvajalcev, ustanovljenim v državah članicah, ki so nedavno pristopile k Evropski uniji, v najbolj oddaljenih regijah Unije in na manjših egejskih otokih. Cilj te pomoči je, da se spodbudi ustanavljanje skupin proizvajalcev ter da se pospeši administrativno delovanje in omogoči izpolnjevanje meril za priznanje za organizacije proizvajalcev, ki so glavni akterji v sektorju sadja in zelenjave.
(2)
Členi 36 do 49 Izvedbene uredbe Komisije (EU) št. 543/2011 (2) določajo podrobna pravila v zvezi s skupinami proizvajalcev. Da bi se preprečili primeri, ko izvajalci zaradi pridobitve ugodnosti v nasprotju s cilji Uredbe (ES) št. 1234/2007 umetno ustvarijo pogoje za izplačilo pomoči Unije, je primerno, da se od držav članic zahteva določitev pravil, s katerimi se proizvajalcem preprečijo zamenjave skupin s ciljem izkoriščanja pomoči Unije v obdobju, ki je daljše od obdobja iz člena 125e(1) Uredbe (ES) št. 1234/2007, in da se državam članicam prepreči priznavanje pravnih oseb ali njihovih jasno opredeljenih delov kot skupin proizvajalcev, kadar bi lahko take osebe že izpolnile merila za priznanje za organizacije proizvajalcev.
(3)
Člen 125e(1) Uredbe (ES) št. 1234/2007 od skupin proizvajalcev zahteva, da pristojni državi članici predložijo fazni načrt za priznanje. Države članice ocenijo, ali obdobje predlaganega načrta za priznanje ni neupravičeno dolgo, in zahtevajo spremembe, kadar bi lahko skupina proizvajalcev izpolnjevala merila za priznanje za organizacije proizvajalcev pred koncem prehodnega obdobja iz člena 125e(1).
(4)
Člen 39(2) Izvedbene uredbe Komisije (EU) št. 543/2011 določa, da države članice določijo pogoje, pod katerimi lahko skupine proizvajalcev za spremembe načrtov zaprosijo med njihovim izvajanjem. Da se zagotovijo pravilna uporaba navedene uredbe ter finančna predvidljivost in dobro upravljanje proračuna, je treba določiti pravila, ki opredeljujejo najvišji odstotek predlaganega povečanja izdatkov v okviru odobrenega načrta za priznanje. Vendar je treba za načrte za priznanje, odobrene pred začetkom veljavnosti te uredbe, in za združitve skupin proizvajalcev uporabiti druge omejitve.
(5)
Da se zagotovi proračunska disciplina ter da se na trajnosten in učinkovit način izboljša dodeljevanje finančnih sredstev, je primerno določiti zgornjo mejo za financiranje, ki ga Unija nameni za pomoč za kritje dela naložb iz člena 103a(1)(b) Uredbe (ES) št. 1234/2007. Zaradi finančne in pravne varnosti je treba oblikovati seznam naložb, ki jih načrti za priznanje ne smejo vključevati.
(6)
Da se zagotovi proračunska disciplina, je prav tako treba določiti zgornjo mejo za izdatke v zvezi s pomočjo iz člena 103a(1) Uredbe (ES) št. 1234/2007, ki jih financira Evropski kmetijski jamstveni sklad (EKJS), in vzpostaviti sistem obveščanja, v okviru katerega države članice obveščajo Komisijo o finančnih posledicah načrtov za priznanje pred njihovo odobritvijo.
(7)
Da se prepreči morebitno neupravičeno bogatenje, kadar član zapusti svojo skupino proizvajalcev in ima sam koristi od naložb, je treba določiti pravila, ki bodo skupini proizvajalcev omogočila izterjavo naložbe ali preostale vrednosti naložbe, če obdobje odplačila še ni poteklo.
(8)
Zaradi finančne predvidljivosti in proračunske napovedi je ustrezno, da se določijo podrobnejša pravila o obvestilih držav članic za Komisijo glede finančnih posledic načrtov za priznanje skupin proizvajalcev.
(9)
Pregledi se morajo izvajati tako, da se državam članicam omogoči hiter odziv na katero koli morebitno zlorabo, ki pomeni tveganje za proračun Unije. Zato je ustrezno, da se pregledi okrepijo, kadar so ugotovljene znatne nepravilnosti.
(10)
Člen 103e Uredbe (ES) št. 1234/2007 določa, da lahko Komisija v regijah držav članic, v katerih je stopnja organiziranosti proizvajalcev zelo nizka, države članice na podlagi ustrezno utemeljene prošnje pooblasti, da organizacijam proizvajalcev plačajo nacionalno finančno pomoč v znesku do največ 80 % finančnih prispevkov iz člena 103b(1)(a) navedene Uredbe.
(11)
V skladu s členom 103e Uredbe (ES) št. 1234/2007 lahko v regijah držav članic, v katerih organizacije proizvajalcev tržijo manj kot 15 % proizvodnje sadja in zelenjave ter v katerih proizvodnja sadja in zelenjave predstavlja najmanj 15 % skupne kmetijske proizvodnje, na prošnjo zadevne države članice Unija nacionalno pomoč povrne.
(12)
Člen 92(2) Izvedbene uredbe (EU) št. 543/2011 določa, da Komisija odobri ali zavrne zahtevo za odobritev plačila nacionalne finančne pomoči v treh mesecih po predložitvi. Če Komisija v tem obdobju ne odgovori, se zahteva šteje za odobreno. Vendar se lahko trimesečno obdobje razveljavi, če država članica predloži nepopolno zahtevo.
(13)
Izkušnje so pokazale, da postopek sprejetja sklepa Komisije in obveščanja države članice o njem pogosto traja več kot tri mesece in da ni mogoče vedno določiti dejanskega datuma, od katerega naj bi se zahteva štela za odobreno. Zaradi pravne varnosti je ustrezno zagotoviti, da Komisija zahtevo odobri ali zavrne z uradnim sklepom.
(14)
Člen 103e Uredbe (ES) št. 1234/2007 omejuje delež nacionalne finančne pomoči, ki se lahko odobri, na največ 80 % finančnih prispevkov članov organizacije proizvajalcev ali same organizacije proizvajalcev. Člen 95(4) Izvedbene uredbe (EU) št. 543/2011 omejuje delež nadomestila Unije za nacionalno finančno pomoč na največ 60 % nacionalne finančne pomoči, dodeljene organizacijam proizvajalcev. Zaradi proračunske discipline je treba določiti zgornjo mejo za višino nacionalne finančne pomoči, ki jo lahko povrne Unija, glede na največji znesek finančne pomoči Unije, ki se lahko dodeli operativnim skladom, ki so jih ustanovile organizacije proizvajalcev.
(15)
Zaradi poenostavitve je ustrezno, da se podrobneje določi postopek za prostovoljno obveščanje o proizvodnih cenah sadja in zelenjave na notranjem trgu.
(16)
Izvedbeno uredbo (EU) št. 543/2011 je treba zato ustrezno spremeniti.
(17)
Da se zagotovi izpolnitev upravičenih pričakovanj proizvajalcev, je treba določiti, da se nekatere spremembe, ki jih uvaja ta uredba, ne uporabljajo za načrte za priznanje, sprejete pred datumom začetka veljavnosti te uredbe. Zaradi nadzora nad proračunskimi izdatki in zagotovitve enakih konkurenčnih pogojev za gospodarske subjekte je kljub temu treba zagotoviti, da se načrti za priznanje, ki so bili sprejeti pred začetkom veljavnosti te uredbe, obravnavajo enako kot načrti za priznanje, ki bodo sprejeti po začetku veljavnosti te uredbe, kar zadeva prispevek Unije k pomoči iz člena 103a(1)(b) Uredbe (ES) št. 1234/2007, kadar se zadevne skupine proizvajalcev pred datumom začetka veljavnosti te uredbe še niso finančno zavezale ali še niso sklenile pravno zavezujočih dogovorov s tretjimi strankami glede zadevnih naložb.
(18)
Da se zagotovi nemoten prehod na nova pravila glede nadomestil Unije za nacionalno finančno pomoč, se zadevna sprememba, ki jo uvaja ta uredba, ne sme uporabljati, kadar je zahtevo za odobritev izplačila nacionalne finančne pomoči Komisija odobrila pred začetkom veljavnosti te uredbe, vendar še ni odločila o nadomestilu. V takih primerih še naprej velja različica člena 95(4) Izvedbene uredbe (EU) št. 543/2011, preden je bil spremenjen s to uredbo.
(19)
Zaradi nadzora izdatkov Unije za sektor sadja in zelenjave mora ta uredba začeti veljati na dan njene objave.
(20)
Upravljalni odbor za skupno ureditev kmetijskih trgov ni dal svojega mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Spremembe Izvedbene uredbe (EU) št. 543/2011
Izvedbena uredba (EU) št. 543/2011 se spremeni:
(1)
Členu 36(2) se doda naslednja točka (e):
„(e)
pravila, ki preprečujejo, da proizvajalec pomoč Unije za skupine proizvajalcev prejema dlje kot 5 let.“
(2)
Členu 37 se doda naslednji drugi odstavek:
„Naložbe iz točke (c) prvega odstavka ne vključujejo naložb, navedenih v Prilogi Va.“
(3)
Člen 38 se spremeni:
(a)
Odstavek 1 se nadomesti z naslednjim:
„1. Pristojni organ države članice sprejme eno od odločitev iz odstavka 3 v treh mesecih od prejema osnutka načrta za priznanje, ki mu je priložena vsa dodatna dokumentacija. Države članice lahko določijo krajše roke.“
(b)
Odstavek 3 se nadomesti z naslednjim:
„3. Po preverjanjih skladnosti iz člena 111 lahko pristojni organ države članice po potrebi:
(a)
začasno sprejme načrt in podeli začasno priznanje;
(b)
zahteva spremembe načrta, vključno s spremembami v zvezi z njegovim trajanjem. Države članice zlasti ocenijo, ali predlagane faze niso neupravičeno dolge, in zahtevajo spremembe, kadar bi lahko skupina proizvajalcev izpolnjevala merila za priznanje za organizacije proizvajalcev pred koncem petletnega obdobja iz tretjega pododstavka člena 125e(1) Uredbe (ES) št. 1234/2007;
(c)
zavrne načrt, zlasti v primeru, če pravne osebe ali jasno opredeljeni deli takih oseb, ki zahtevajo predhodno priznanje kot skupine proizvajalcev, že izpolnjujejo merila za priznanje kot organizacija proizvajalcev.
Po potrebi je lahko začasno sprejet le načrt, ki vključuje spremembe, zahtevane na podlagi točke (b).“
(c)
Dodajo se naslednji odstavki 4, 5 in 6:
„4. Pristojni organ države članice do 1. julija v katerem koli letu obvesti Komisijo o odločitvah, s katerimi začasno sprejme načrte za priznanje, in o finančnih posledicah teh načrtov, pri čemer uporabi predlogi iz Priloge Vb.
5. Ko so koeficienti dodelitve iz drugega pododstavka člena 47(4) določeni, pristojni organ države članice zadevnim skupinam proizvajalcev omogoči, da spremenijo ali umaknejo svoj načrt za priznanje. Če skupina proizvajalcev ne umakne svojega načrta, pristojni organ takšen načrt dokončno sprejme, pri čemer ga je treba ustrezno spremeniti, če pristojni organ meni, da je to potrebno.
6. Pristojni organ države članice o odločitvah iz odstavkov 3 in 5 obvesti pravno osebo ali jasno opredeljen del pravne osebe.“
(4)
Odstavek 2 člena 39 se nadomesti z naslednjim:
„2. Države članice določijo pogoje, pod katerimi lahko skupine proizvajalcev za spremembe načrtov zaprosijo med njihovim izvajanjem. Tem prošnjam se priložijo vsi potrebni dodatni dokumenti.
Države članice določijo pogoje, pod katerimi se lahko načrti za priznanje spremenijo v letnem ali polletnem obdobju, ne da bi jih pristojni organ države članice predhodno odobril. Te spremembe izpolnjujejo pogoje za dodelitev pomoči le, če jih skupina proizvajalcev nemudoma sporoči pristojnemu organu države članice.
Pristojni organ države članice lahko skupinam proizvajalcev dovoli, da v določenem letu in za to določeno leto povečajo skupni znesek izdatkov iz načrta za priznanje za največ 5 % prvotno odobrenega zneska ali ga zmanjšajo za najvišji odstotek, ki ga določijo države članice, pri čemer se morajo v obeh primerih ohraniti splošni cilji načrta za priznanje, celotni izdatki Unije na ravni zadevne države članice pa ne smejo presegati zneska prispevka Unije, ki je bil tej državi članici dodeljen v skladu s členom 47(4).
Pri združitvah skupin proizvajalcev iz člena 48 se omejitev 5 % uporablja za skupni znesek izdatkov iz načrtov za priznanje združenih skupin proizvajalcev.“
(5)
Členu 44 se doda naslednji tretji odstavek:
„Naložbe se lahko izvajajo na posameznih gospodarstvih in/ali v prostorih proizvajalcev, ki so člani skupine proizvajalcev, če prispevajo k ciljem načrta za priznanje. Če član zapusti skupino proizvajalcev, države članice zagotovijo, da se naložba ali njena preostala vrednost, kadar obdobje odplačila še ni poteklo, izterja.“
(6)
Člen 47 se nadomesti z naslednjim:
„Člen 47
Prispevek Unije
1. Ob upoštevanju odstavka 4 tega člena prispevek Unije k pomoči iz člena 103a(1)(a) Uredbe (ES) št. 1234/2007 znaša:
(a)
75 % za regije, upravičene na podlagi konvergenčnega cilja, in
(b)
50 % za druge regije.
Država članica lahko svojo nacionalno pomoč plača v obliki pavšalnega plačila. Zahtevku za pomoč ni treba priložiti dokazil o uporabi pomoči.
2. Prispevek Unije k pomoči iz člena 103a(1)(b) Uredbe (ES) št. 1234/2007, izražen v nepovratnih kapitalskih sredstvih ali ekvivalentu nepovratnih kapitalskih sredstev, ne presega naslednjih odstotkov upravičenih stroškov naložb:
(a)
50 % za regije, upravičene na podlagi konvergenčnega cilja, in
(b)
30 % za druge regije.
Zadevne države članice se obvežejo, da bodo prispevale vsaj 5 % upravičenih stroškov naložb.
Prejemniki pomoči za upravičene stroške naložb plačajo vsaj:
(a)
25 % za regije, upravičene na podlagi konvergenčnega cilja, in
(b)
45 % za druge regije.
3. Ob upoštevanju odstavka 4 tega člena se prispevek Unije k pomoči iz člena 103a(1)(b) Uredbe (ES) št. 1234/2007 določi za vsako skupino proizvajalcev na podlagi njene vrednosti tržne proizvodnje, pri čemer za ta prispevek veljajo naslednja pravila:
(a)
za skupine proizvajalcev v državah članicah, ki so k Evropski uniji pristopile 1. maja 2004 ali pozneje, v prvih dveh letih izvajanja njihovih načrtov za priznanje ne velja nobena zgornja meja, v tretjem letu izvajanja njihovih načrtov za priznanje velja zgornja meja 70 % vrednosti tržne proizvodnje, v četrtem letu 50 %, v petem letu pa 20 % vrednosti tržne proizvodnje;
(b)
za skupine proizvajalcev v najbolj oddaljenih regijah Unije iz člena 349 Pogodbe ali na manjših egejskih otokih iz člena 1(2) Uredbe Sveta (ES) št. 1405/2006 (3) se v prvem letu izvajanja njihovih načrtov za priznanje prispevek Unije omeji na 25 % vrednosti tržne proizvodnje, v drugem letu na 20 %, v tretjem letu na 15 %, v četrtem letu na 10 %, v petem letu pa na 5 % vrednosti tržne proizvodnje.
4. Skupni izdatki za prispevek Unije k pomoči iz člena 103a Uredbe (ES) št. 1234/2007 ne presegajo 10 000 000 EUR na koledarsko leto.
Komisija na osnovi obvestil iz člena 38(4) določi koeficiente dodelitve in na njihovi podlagi opredeli skupni razpoložljivi prispevek Unije na državo članico na leto. Če za katero koli leto skupni znesek, ki izhaja iz obvestil iz člena 38(4), ne presega najvišjega zneska prispevka Unije, se koeficient dodelitve določi na 100 %.
Prispevek Unije se dodeli v skladu s koeficientom dodelitve iz drugega pododstavka. Za načrte za priznanje, ki niso bili priglašeni v skladu s členom 38(4), se prispevek Unije ne dodeli.
Menjalni tečaj, ki se uporabi za prispevek Unije za posamezno državo članico, je najnovejši tečaj, ki ga objavi Evropska centralna banka pred datumom iz člena 38(4).
(7)
Odstavek 2 člena 92 se nadomesti z naslednjim:
„2. Komisija v treh mesecih s sklepom odobri ali zavrne zahtevo. To obdobje se začne na dan po dnevu, ko Komisija prejme popolno zahtevo. Če Komisija v obdobju treh mesecev ne zahteva dodatnih informacij, se zahteva šteje za popolno.“
(8)
V členu 95(4) se doda naslednji stavek:
„Povrnjeni znesek ne presega 48 % finančne pomoči iz člena 103b(1)(b) Uredbe (ES) št. 1234/2007.“
(9)
V členu 97 se točka (c) nadomesti z naslednjim:
„(c)
do 31. januarja v katerem koli letu o finančnih zneskih za vsako naslednje letno obdobje izvajanja načrtov za priznanje, vključno s trenutnim letom izvajanja. Navedejo se odobreni ali ocenjeni zneski. Uradno obvestilo za vsako posamezno skupino proizvajalcev in za vsako naslednje letno obdobje izvajanja načrta vsebuje naslednje informacije:
(i)
skupni znesek letnega obdobja izvajanja načrta za priznanje, prispevkov Unije, držav članic in skupin proizvajalcev in/ali članov skupin proizvajalcev;
(ii)
razčlenitev med pomočjo, navedeno v členu 103a(1)(a) oziroma (b) Uredbe (ES) št. 1234/2007.“
(10)
Odstavek 4 člena 98 se nadomesti z naslednjim:
„4. Priglasitve iz odstavka 3 se opravijo skladno s predlogami, ki jih državam članicam da na voljo Komisija. Te predloge se ne uporabljajo, dokler ni o njih obveščen Upravljalni odbor za skupno ureditev kmetijskih trgov.“
(11)
V člen 112 se vstavita naslednja odstavka 3a in 3b:
„3a. Rezultati pregledov na kraju samem iz odstavka 2 se ocenijo, da se ugotovi, če je kateri od ugotovljenih problemov sistemske narave in nakazuje verjetnost nepravilnosti glede podobnih dejavnosti, upravičencev ali organov. V oceni se opredelijo tudi vzroki takih razmer, potreba po morebitnem nadaljnjem pregledu ter potrebni korektivni in preventivni ukrepi.
Če pregledi razkrijejo znatne nepravilnosti v regiji ali delu regije ali pri določeni skupini proizvajalcev, opravi država članica dodatne preglede med zadevnim letom in poveča odstotek ustreznih zahtevkov, ki jih je treba pregledati v naslednjem letu.
3b. Država članica določi, pri katerih skupinah proizvajalcev se opravljajo pregledi na kraju samem, na podlagi analize tveganja.
Analiza tveganja upošteva zlasti:
(a)
znesek pomoči;
(b)
ugotovitve pregledov iz prejšnjih let;
(c)
element, s katerim se zagotovi naključni izbor, in
(d)
druge parametre, ki jih določijo države članice.“
(12)
Vstavi se Priloga Va, kot jo določa Priloga I k tej uredbi.
(13)
Vstavi se Priloga Vb, kot jo določa Priloga II k tej uredbi.
Člen 2
Prehodne določbe
1. Točka 2, točka 3(b) in točka 12 člena 1 te uredbe se ne uporabljajo za načrte za priznanje, ki so bili sprejeti pred datumom začetka veljavnosti te uredbe.
2. Točka 6 člena 1 te uredbe v zvezi s členom 47(3) in (4) Izvedbene uredbe (EU) št. 543/2011 se ne uporablja za načrte za priznanje, ki so bili sprejeti pred datumom začetka veljavnosti te uredbe ter v zvezi s katerimi velja nekaj od naslednjega:
(a)
zadevna skupina proizvajalcev se je pred datumom začetka veljavnosti te uredbe finančno že zavezala ali sklenila pravno zavezujoče dogovore s tretjimi strankami glede zadevnih naložb iz člena 103a(1)(b) Uredbe (ES) št. 1234/2007 ali
(b)
zadevni načrt za priznanje pokriva samo pomoč iz člena 103a(1)(a) Uredbe (ES) št. 1234/2007.
3. Za načrte za priznanje, ki so bili sprejeti pred datumom začetka veljavnosti te uredbe, vendar se pred datumom začetka veljavnosti te uredbe v zvezi z njimi zadevna skupina proizvajalcev še ni finančno zavezala ali še ni sklenila pravno zavezujočih dogovorov s tretjimi strankami glede zadevnih naložb, veljajo naslednja pravila:
(a)
pristojni organ države članice do 1. julija 2012 obvesti Komisijo o načrtih za priznanje, na katere se nanaša ta odstavek;
(b)
Komisija pri določanju koeficientov dodelitve v skladu z drugim pododstavkom člena 47(4) Izvedbene uredbe (EU) št. 543/2011 upošteva obvestila, prejeta v skladu s točko (a) tega odstavka. Prispevek Unije k pomoči iz člena 103a(1)(b) Uredbe (ES) št. 1234/2007 se dodeli v skladu s temi koeficienti dodelitve;
(c)
koeficienti dodelitve, določeni v skladu z drugim pododstavkom člena 47(4) Izvedbene uredbe (EU) št. 543/2011, se ne uporabljajo za pomoč iz člena 103a(1)(a) Uredbe (ES) št. 1234/2007;
(d)
ko so koeficienti dodelitve iz drugega pododstavka člena 47(4) Izvedbene uredbe (EU) št. 543/2011 določeni, pristojni organ države članice skupinam proizvajalcev, na katere se nanaša ta odstavek, omogoči, da spremenijo ali umaknejo svoj načrt za priznanje. Unija v primeru umika izdatke, ki jih je imela skupina proizvajalcev po prvotnem sprejetju načrta v zvezi z njegovo pripravo in upravljanjem, povrne do zneska, ki ne presega 3 % pomoči, do katere bi bila skupina proizvajalcev upravičena v skladu s členom 103a(1)(a) Uredbe (ES) št. 1234/2007, če bi se načrt za priznanje izvedel.
4. Točka 8 člena 1 se ne uporablja, kadar je zahtevo za odobritev izplačila nacionalne finančne pomoči Komisija odobrila v skladu s členom 92(2) Izvedbene uredbe (EU) št. 543/2011 pred datumom začetka veljavnosti te uredbe, vendar še ni odločila o nadomestilu Unije za nacionalno finančno pomoč v skladu s členom 95 Izvedbene uredbe (EU) št. 543/2011.
Člen 3
Začetek veljavnosti
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. aprila 2012

Classification:
Level 1 Topics: 100148
100157
100146
100143
100156
100144
Level 2 Topics: 100205
100253
100185
100171
100257
100177
100246
100245
Level 3 Topics: 2442
2460
1258
1602
929
1115
1005
712
2477
All Topics: 1115
1201
1258
1602
189
2965
5561
5856
80
889